Predkladacia správa
 k návrhu koncepcie organizácie a rozvoja 
integrovaného záchranného systému do roku 2010

Návrh koncepcie organizácie a rozvoja integrovaného záchranného systému do roku 2010 (ďalej len „návrh koncepcie“) je vypracovaný v súlade s ustanovením § 4 písmeno b) zákona č. 129/2002 Z. z. o integrovanom záchrannom systéme (ďalej len „zákon“) a na základe bodu B. 10 uznesenia vlády Slovenskej republiky č. 779 zo 6. októbra 2005 k dodatku návrhu rozpočtu verejnej správy na roky 2006 až 2008. Predkladaný návrh koncepcie vychádza z pôvodného návrhu „Koncepcie organizácie a rozvoja integrovaného záchranného systému“, ktorú v roku 2004 pripravilo ministerstvo vnútra, ale z dôvodu neukončeného legislatívneho procesu súvisiaceho s reformou záchrannej zdravotnej služby a pre nevyjasnenosť financovania nebol návrh predložený na rokovanie vlády a úloha bola zrušená.
Návrh koncepcie v súlade s § 20 zákona rieši v období do 30. júna 2007 vybudovanie integrovaného záchranného systému a v období do roku 2010 návrh jeho  ďalšieho rozvoja. Východiskom pre vypracovanie návrhu koncepcie boli zámery formulované v dôvodovej správe k zákonu a poznatky získané pri budovaní infraštruktúry integrovaného záchranného systému od nadobudnutia účinnosti zákona 1. júla 2002. 
V návrhu koncepcie je vyhodnotený dosiahnutý stav budovania integrovaného záchranného systému. V závere analytickej časti sú  uvedené klady a nedostatky od obdobia nadobudnutia účinnosti zákona. V nasledujúcej časti sú formulované požiadavky na komunikačnú a informačnú infraštruktúru, ako nevyhnutné podmienky pre dobudovanie a fungovanie integrovaného záchranného systému. V záverečnej časti sú navrhnuté smery technického rozvoja komunikačnej a informačnej infraštruktúry, spôsob zabezpečovania zálohovania činnosti koordinačných stredísk respektíve možnosti ich ďalšieho využitia.
Cieľom návrhu koncepcie je vytvoriť jednotný technický rámec pre zabezpečenie dobudovania koordinačných stredísk a ďalšieho rozvoja integrovaného záchranného systému v súlade so zákonom. Súčasťou návrhu koncepcie sú aj nevyhnutné predpokladané finančné výdavky na dosiahnutie stanoveného cieľa. Vytvorenie jednotného technického zázemia a dobudovanie komunikačnej a informačnej infraštruktúry je základnou a zároveň nevyhnutnou podmienkou, bez ktorej je efektívne fungovanie integrovaného záchranného systému nemysliteľné.
Realizácia navrhovaných opatrení si vyžiada úzku spoluprácu medzi krajskými úradmi a zriaďovateľmi základných záchranných zložiek, najmä pri vytváraní technických podmienok na zabezpečenie hlasového a dátového prenosu informácií a pri napĺňaní personálnych požiadaviek na zabezpečenie výkonu činnosti koordinačných stredísk operátormi – zástupcami Hasičského a záchranného zboru a záchrannej zdravotnej služby. V súvislosti so zabezpečením výkonu činnosti koordinačných stredísk u Hasičského a záchranného zboru sa predpokladá od roku 2008 navýšenie počtov pracovníkov o 72 osôb. 
Celková odhadovaná potreba finančných prostriedkov na zabezpečenie dobudovania a rozvoja integrovaného záchranného systému v rokoch 2006 až 2010 predstavuje sumu 2 847,117 miliónov Sk.  
Požadované finančné prostriedky sa navrhuje  hradiť zo štátneho rozpočtu, z kapitoly ministerstva vnútra a kapitoly ministerstva zdravotníctva vo výške 2095,456 miliónov Sk a z  prostriedkov  povinného odvodu vo výške 8% výberu zo zmluvného povinného poistenia motorových vozidiel vo výške 751,661 miliónov Sk Podrobnejšie členenie a alokácia finančných prostriedkov je uvedené v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.
Návrh koncepcie bol predložený do medzirezortného pripomienkového konania, v ktorom Ministerstvo financií Slovenskej republiky vyjadrilo zásadný nesúhlas s požadovaným nárastom zamestnancov. Po rozporovom konaní na úrovni ministra financií, ministra vnútra a ministra zdravotníctva bol materiál vo vzájomnej spolupráci odborných útvarov zainteresovaných ministerstiev upravený a na rokovanie vlády sa predkladá  bez rozporov.